b'\n_START_ARTICLE_\nVladas Kuzma\n_START_SECTION_\nBiografija\n_START_PARAGRAPH_\n1914\xe2\x80\x931918 m. studijavo Tartu universitete. 1918\xe2\x80\x931920 m. dirbo Panev\xc4\x97\xc5\xbeio ligonin\xc4\x97je. 1920 m. atvyk\xc4\x99s \xc4\xaf Kaun\xc4\x85 \xc4\xafsidarbino gydytoju ordinatoriumi Valstybin\xc4\x97je miesto ligonin\xc4\x97je, lank\xc4\x97 Auk\xc5\xa1tuosius kursus, d\xc4\x97st\xc4\x97 Gailesting\xc5\xb3j\xc5\xb3 seseli\xc5\xb3 kursuose be atlyginimo. 1923 m. i\xc5\xa1laik\xc4\x97 valstybinius egzaminus \xc4\xaf Lietuvos universiteto Medicinos fakultet\xc4\x85, buvo priimtas dirbti asistentu Chirurgijos katedroje. Nuo 1923 m. Lietuvos universiteto (nuo 1930 m. VDU) d\xc4\x97stytojas. 1924 m. ved\xc4\x97 sesel\xc4\x99 E. Tara\xc5\xa1kevi\xc4\x8di\xc5\xabt\xc4\x99, iki 1926 m. gyveno viename ligonin\xc4\x97s kambaryje kaip gydytojas, kur\xc4\xaf galima bet kada i\xc5\xa1sikviesti._NEWLINE_1924\xe2\x80\x931926 m. tobulinosi Vienoje ir Pary\xc5\xbeiuje. 1925\xe2\x80\x931938 m. dalyvavo tarptautiniuose kongresuose Pranc\xc5\xabzijoje, Vokietijoje, Turkijoje, Belgijoje. 1932 m. medicinos daktaras. 1937 m. apsigyveno naujai pastatytame name Po\xc5\xa1kos g. (archit. Stasys Kudokas). Pirmajame auk\xc5\xa1te gyveno su \xc5\xa1eima, o antrajame \xc4\xafsteig\xc4\x97 moderni\xc4\x85 10 lov\xc5\xb3 ligonin\xc4\x99. Dalyvavo Kauno Rotary klubo veikloje._NEWLINE_Nuo 1940 m. profesorius. 1941 m. LSSR moksl\xc5\xb3 akademijos tikrasis narys. 1940\xe2\x80\x931942 m. VDU Hospitalin\xc4\x97s chirurgijos katedros ved\xc4\x97jas. Vokie\xc4\x8di\xc5\xb3 okupacijos metais buvo atleistas i\xc5\xa1 universiteto, dirbo miesto ligonin\xc4\x97je. Palaidotas Petra\xc5\xa1i\xc5\xabn\xc5\xb3 kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\nDaugelio chirurgijos kryp\xc4\x8di\xc5\xb3 pradininkas. 1923 m. pirmasis Lietuvoje perpyl\xc4\x97 krauj\xc4\x85, propagavo kraujo konservavim\xc4\x85. 1927 m. prad\xc4\x97jo daryti inkst\xc5\xb3, v\xc4\x97liau \xc5\xa1lapimtakio, \xc5\xbearn\xc5\xb3, skrand\xc5\xbeio ir tul\xc5\xbeies p\xc5\xabsl\xc4\x97s transplantacijos eksperimentus. Suk\xc5\xabr\xc4\x97 skrand\xc5\xbeio rezekcijos metod\xc4\x85. Tyr\xc4\x97 tul\xc5\xbeies p\xc5\xabsl\xc4\x97s ir tak\xc5\xb3 akmenlig\xc4\x97s bei kit\xc5\xb3 vir\xc5\xa1kinamojo trakto organ\xc5\xb3 lig\xc5\xb3, tuberkulioz\xc4\x97s chirurgin\xc4\xaf gydym\xc4\x85. Padar\xc4\x97 apie 20 000 sud\xc4\x97ting\xc5\xb3 operacij\xc5\xb3. Neturtinguosius gyd\xc4\x97 nemokamai._NEWLINE_Bendradarbiavo \xc5\xbeurnale \xe2\x80\x9eMedicina\xe2\x80\x9c. Paskelb\xc4\x97 apie 70 mokslini\xc5\xb3 darb\xc5\xb3.'